**Mărturisiri la un pahar cu vin**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iubirea mea grăbită, te rog mai stai puţin

Şi du-mă în ispită, la un pahar cu vin.

Mai cerne-mă prin gene 'nainte să visezi,

Aşterne sânziene pe primele zăpezi.

Iubirea mea dă ora în urmă, doar puţin,

Şi prinde-te în hora albastrului senin.

Curând se face toamnă şi mustul dulce-amar

Mă-mbie: "Vino, doamnă, aşează-ţi pe cântar

Ciorchini de fericire din coşul tău prea plin!"

La noapte, hai iubire, la un pahar cu vin!

- Iubirea mea târzie, cu aer bizantin,

Te-aștept în crama veche, la un pahar cu vin.

Să cânte lăutarii romanțe de amor,

Când te ridic în brațe, învață-mă să zbor.

Iubirea mea albastră, nu te grăbi în zori

Și-o să-ți așez pe buze nectar cules din flori,

Iar până vine toamna am să-ți ofer în dar

O primăvară-ntreagă cu nori de chihlimbar,

Apoi la gura sobei pe cuverturi satin

O să petrecem iarna la un pahar cu vin.

Liliana Trif Ioan Grigoraș